CELEX: 32015D2176
Language: el
Date: 2015-11-23 00:00:00
Title: Απόφαση (ΕΕ) 2015/2176 του Συμβουλίου, της 23ης Νοεμβρίου 2015, σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην ευρωπαϊκή επιτροπή για την εκπόνηση προτύπων στον τομέα της εσωτερικής ναυσιπλοΐας (CESNI) και στην ολομέλεια της κεντρικής επιτροπής για τη ναυσιπλοΐα στον Ρήνο (CCNR) σχετικά με την έγκριση προτύπου για τις τεχνικές προδιαγραφές για πλοία εσωτερικής ναυσιπλοΐας

25.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 307/25
            
         ΑΠΌΦΑΣΗ (ΕΕ) 2015/2176 ΤΟΥ ΣΥΜΒΟΥΛΊΟΥ
   της 23ης Νοεμβρίου 2015
   σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην ευρωπαϊκή επιτροπή για την εκπόνηση προτύπων στον τομέα της εσωτερικής ναυσιπλοΐας (CESNI) και στην ολομέλεια της κεντρικής επιτροπής για τη ναυσιπλοΐα στον Ρήνο (CCNR) σχετικά με την έγκριση προτύπου για τις τεχνικές προδιαγραφές για πλοία εσωτερικής ναυσιπλοΐας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 παράγραφος 1 σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η δράση της Ένωσης στον τομέα της εσωτερικής ναυσιπλοΐας θα πρέπει να αποσκοπεί στην εξασφάλιση ομοιομορφίας στην κατάρτιση των τεχνικών προδιαγραφών που πρέπει να εφαρμόζονται για τα πλοία εσωτερικής ναυσιπλοΐας στην Ένωση.
            
         
               (2)
            
            
               Η ευρωπαϊκή επιτροπή για την κατάρτιση προτύπων στον τομέα της εσωτερικής ναυσιπλοΐας (CESNI) συστάθηκε στις 3 Ιουνίου 2015 στο πλαίσιο της κεντρικής επιτροπής για τη ναυσιπλοΐα στον Ρήνο (CCNR), με σκοπό να καταρτίσει τεχνικά πρότυπα για τις εσωτερικές πλωτές οδούς σε διάφορους τομείς, ιδίως όσον αφορά τα πλοία, την τεχνολογία των πληροφοριών και το πλήρωμα.
            
         
               (3)
            
            
               Η CESNI αναμένεται να εγκρίνει πρότυπο τεχνικών προδιαγραφών για τα πλοία εσωτερικής ναυσιπλοΐας («πρότυπο») στη συνεδρίασή της στις 26 Νοεμβρίου 2015. Η ολομέλεια της CCNR θα τροποποιήσει το νομοθετικό πλαίσιο, τους κανονισμούς για την επιθεώρηση πλοίων στον Ρήνο («RVIR») προκειμένου να παραπέμπει στο εν λόγω πρότυπο και θα το καταστήσει υποχρεωτικό στο πλαίσιο της εφαρμογής της αναθεωρημένης σύμβασης για τη ναυσιπλοΐα στον Ρήνο.
            
         
               (4)
            
            
               Το εν λόγω πρότυπο καθορίζει τις ενιαίες τεχνικές προδιαγραφές που είναι αναγκαίες προκειμένου να διασφαλίζεται η ασφάλεια των πλοίων εσωτερικής ναυσιπλοΐας. Περιλαμβάνει διατάξεις σχετικά με τη ναυπήγηση, τις εγκαταστάσεις και τον εξοπλισμό των πλοίων εσωτερικής ναυσιπλοΐας, ειδικές διατάξεις για συγκεκριμένες κατηγορίες πλοίων, όπως τα επιβατηγά πλοία, οι ωθούμενες συνοδείες και τα πλοία μεταφοράς εμπορευματοκιβωτίων, διατάξεις σχετικά με τα στοιχεία ταυτοποίησης πλοίου, υπόδειγμα πιστοποιητικών και νηολόγιο, μεταβατικές διατάξεις, καθώς και οδηγίες για την εφαρμογή του προτύπου. Η οδηγία 2006/87/ΕΚ του Ευρωπαϊκού Κοινοβουλίου και του Συμβουλίου (1) διασφαλίζει ότι τα πιστοποιητικά εσωτερικής ναυσιπλοΐας της Ένωσης εκδίδονται για πλοία τα οποία πληρούν τις τεχνικές προδιαγραφές για πλοία εσωτερικής ναυσιπλοΐας που προβλέπονται στο παράρτημα ΙΙ της εν λόγω οδηγίας, για τις οποίες έχει θεσπιστεί ισοδυναμία με τις τεχνικές προδιαγραφές που καθορίζονται κατ' εφαρμογή της αναθεωρημένης σύμβασης για τη ναυσιπλοΐα στον Ρήνο. Επιπλέον, στις 10 Σεπτεμβρίου 2013, η Επιτροπή ενέκρινε πρόταση οδηγίας του Ευρωπαϊκού Κοινοβουλίου και του Συμβουλίου σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας και την κατάργηση της οδηγίας 2006/87/ΕΚ, η οποία προβλέπει ότι πρέπει να λαμβάνονται υπόψη οι εξελίξεις που διαμορφώνονται στον εν λόγω τομέα από τις εργασίες διεθνών οργανισμών, ιδίως από τις εργασίες της CCNR, κατά την εφαρμογή των τεχνικών προδιαγραφών για πλοία εσωτερικής ναυσιπλοΐας.
            
         
               (5)
            
            
               Ως εκ τούτου, το πρότυπο τεχνικών προδιαγραφών για τα πλοία εσωτερικής ναυσιπλοΐας που πρέπει να εκδοθεί υπό την αιγίδα της CCNR θα επηρεάσει την οδηγία 2006/87/ΕΚ, καθώς και τις προβλεπόμενες εξελίξεις του κεκτημένου στον εν λόγω τομέα.
            
         
               (6)
            
            
               Η αναθεώρηση του RVIR που θα διευκολύνει την άμεση παραπομπή στο πρότυπο αυτό δεν έχει οριστικοποιηθεί εντός της CCNR. Όμως, για να ληφθεί υπόψιν το πρότυπο αυτό ακόμα και πριν τεθεί μια άμεση παραπομπή στην CCNR θα πρέπει να τεθούν στην CCNR ορισμένες διατάξεις, περιλαμβανομένων εκείνων που αφορούν το υγροποιημένο φυσικό αέριο (LNG),
            
         
               (7)
            
            
               Η Ένωση δεν είναι μέλος της CCNR ούτε της CESNI. Ως εκ τούτου, είναι αναγκαίο το Συμβούλιο να εξουσιοδοτήσει τα κράτη μέλη να εκφράσουν τη θέση της Ένωσης όσον αφορά το πρότυπο σε αυτά τα όργανα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η θέση που πρέπει να υιοθετηθεί εξ ονόματος της Ευρωπαϊκής Ένωσης στη συνεδρίαση της 26ης Νοεμβρίου 2015 της CESNI είναι ότι υπάρχει συμφωνία με την έγκριση του ευρωπαϊκού προτύπου καθορισμού τεχνικών προδιαγραφών για τα πλοία εσωτερικής ναυσιπλοΐας (ES-TRIN) 2015/1.
   2.   Η θέση που πρέπει να υιοθετηθεί εξ ονόματος της Ευρωπαϊκής Ένωσης στη συνεδρίαση της ολομέλειας της CCNR της 3ης Δεκεμβρίου 2015 είναι να υποστηρίξει μόνο τις διατάξεις εκείνες του RVIR που συμφωνούν με το ES-TRIN 2015/1. Αυτό ιδίως περιλαμβάνει την έκδοση διατάξεων περί του LNG ως προωθητικού σκαφών.
   Η θέση που θα ληφθεί εξ ονόματος της Ευρωπαϊκής Ένωσης σε μια μελλοντική ολομέλεια του CCNR είναι η συμφωνία με την τροποποίηση του RVIR με σκοπό την παραπομπή στο ES-TRIN 2015/1, μόλις γίνει η αναγκαία αναθεώρηση του RVIR.
   Άρθρο 2
   1.   Η θέση της Ένωσης όπως παρατίθεται στο άρθρο 1 παράγραφος 1 εκφράζεται από τα κράτη μέλη, τα οποία ενεργούν από κοινού προς το συμφέρον της Ένωσης.
   2.   Η θέση της Ένωσης όπως παρατίθεται στο άρθρο 1 παράγραφος 2 εκφράζεται από τα κράτη μέλη που είναι μέλη της CCNR και ενεργούν από κοινού προς το συμφέρον της Ένωσης.
   Άρθρο 3
   Επιτρέπεται να συμφωνηθούν ήσσονος σημασίας αλλαγές στις θέσεις που αναφέρονται στο άρθρο 1 χωρίς περαιτέρω απόφαση του Συμβουλίου.
   Άρθρο 4
   Η παρούσα απόφαση αρχίζει να ισχύει την ημερομηνία της έκδοσής της.
   
      Βρυξέλλες, 23 Νοεμβρίου 2015.
      
         
            Για το Συμβούλιο
         
         
            Ο Πρόεδρος
         
         C. MEISCH
      
   
   
      (1)  Οδηγία 2006/87/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας και την κατάργηση της οδηγίας 82/714/ΕΟΚ του Συμβουλίου (ΕΕ L 389 της 30.12.2006, σ. 1).